CELEX: 32020D1268
Language: hu
Date: 2020-07-15 00:00:00
Title: Az Európai Parlament és a Tanács (EU) 2020/1268 határozata (2020. július 15.) a rendkívüli tartaléknak a Törökországban lévő menekültek számára nyújtott humanitárius támogatás folytatása céljából történő 2020. évi igénybevételéről

11.9.2020   
               
               
                  HU
               
               
                  Az Európai Unió Hivatalos Lapja
               
               
                  L 298/21
               
            
         AZ EURÓPAI PARLAMENT ÉS A TANÁCS (EU) 2020/1268 HATÁROZATA
         (2020. július 15.)
         a rendkívüli tartaléknak a Törökországban lévő menekültek számára nyújtott humanitárius támogatás folytatása céljából történő 2020. évi igénybevételéről
         AZ EURÓPAI PARLAMENT ÉS AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel az Európai Parlament, a Tanács és a Bizottság közötti, a költségvetési fegyelemről, a költségvetési kérdésekben való együttműködésről és a hatékony és eredményes pénzgazdálkodásról szóló, 2013. december 2-i intézményközi megállapodásra (1) és különösen annak 14. pontjára,
         tekintettel az Európai Bizottság javaslatára,
         mivel
         
                     (1)
                  
                  
                     Az 1311/2013/EU, Euratom tanácsi rendelet (2) 13. cikke létrehozott egy, az Unió bruttó nemzeti jövedelmének legfeljebb 0,03%-át kitevő rendkívüli tartalékot.
                  
               
                     (2)
                  
                  
                     Az 1311/2013/EU, Euratom rendelet 6. cikkének megfelelően a Bizottság kiszámította a rendkívüli tartalék 2020-ra vonatkozó maximális összegét (3).
                  
               
                     (3)
                  
                  
                     Miután a többéves pénzügyi keret 4. fejezetének (Globális Európa) a 2020. évi kötelezettségvállalási felső határán belül sor került az összes egyéb, előre nem látható körülményekre való reagáláshoz rendelkezésre álló pénzügyi lehetőség vizsgálatára, valamint tekintettel arra, hogy 2020-ban nem áll rendelkezésre más speciális eszköz az ilyen körülményekre való reagáláshoz, a Törökországban lévő menekültek számára történő sürgős humanitárius támogatásnyújtási igénynek való megfelelés érdekében igénybe kell venni a rendkívüli tartalékot, mégpedig az Unió 2020-as pénzügyi évre vonatkozó általános költségvetésében szereplő kötelezettségvállalási előirányzatok összegének a többéves pénzügyi keret 4. fejezetének felső határát meghaladó megemelésével.
                  
               
                     (4)
                  
                  
                     A helyzet rendkívüli jellegére tekintettel teljesülnek az 1311/2013/EU, Euratom rendelet 13. cikkének (1) bekezdése szerinti végső megoldás igénybevételének a feltételei.
                  
               
                     (5)
                  
                  
                     Ez a határozat az Európai Unió 2020. évi általános költségvetésének 5. számú költségvetésmódosításában szereplő finanszírozáshoz kapcsolódik. Az említett költségvetés-módosítással való összhang biztosítása érdekében ezt a határozatot az elfogadása napjától alkalmazni kell,
                  
               ELFOGADTA EZT A HATÁROZATOT:
         
            1. cikk
            Az Európai Unió 2020. évi pénzügyi évre vonatkozó általános költségvetésének céljára igénybe kell venni a rendkívüli tartalékot a többéves pénzügyi keret 4. fejezetének (Globális Európa) kötelezettségvállalási felső határát meghaladóan, 481 572 239 EUR összegű kötelezettségvállalási előirányzat biztosítására.
         
         
            2. cikk
            Az 1. cikkben említett 481 572 239 EUR összeget teljes egészében a többéves pénzügyi keret következő fejezeteinek a 2020. évi pénzügyi évre vonatkozó kötelezettségvállalási felső határai alatti mozgástérből kell ellentételezni:
            
                        a)
                     
                     
                        5. fejezet (Igazgatás): 16 248 368 EUR;
                     
                  
                        b)
                     
                     
                        2. fejezet (Fenntartható növekedés: természeti erőforrások): 465 323 871 EUR.
                     
                  
         
            3. cikk
            Ez a határozat az Európai Unió Hivatalos Lapjában való kihirdetésének napján lép hatályba.
            Ezt a határozatot 2020. július 15-től kell alkalmazni.
         
         
            Kelt Brüsszelben, 2020. július 15-én.
            
               
                  az Európai Parlament részéről
               
               
                  az elnök
               
               D. M. SASSOLI
            
            
               
                  a Tanács részéről
               
               
                  az elnök
               
               J. KLÖCKNER
            
         
         
            (1)  HL C 373., 2013.12.20., 1. o.
         
         
            (2)  A Tanács 1311/2013/EU, Euratom rendelete (2013. december 2.) a 2014–2020-as időszakra vonatkozó többéves pénzügyi keretről (HL L 347., 2013.12.20., 884. o.).
         
            (3)  A Bizottság 2020. április 2-i közleménye a Tanácsnak és az Európai Parlamentnek – 2020-ra vonatkozó technikai kiigazítás a speciális eszközök tekintetében (COM(2020)0173).